Տաշիր համայնքում գործող մեկ տասնյակ պանրագործարաններից շվեյցարական պանիր արտադրում է միայն «Դուստր Մելանյա» ՍՊԸ-ն: «Եվրոպական պանրի մշակման ավանդույթը մեր տարածաշրջանում 1890-ական թվականներից է դրվել, երբ շվեյցարացի Գոթֆրիդ Գրաֆն իր պանրագործարանն է հիմնել այստեղ։ Դրանից հետո գործարանը տասնամյակներ շարունակ աշխատել է, նոր հոսքագծեր են տեղադրվել, եւ լուրջ արտադրություն է կազմակերպվել։ Տաշիրի պետական պանրագործարանում ես սկսել եմ աշխատել 1970-ական թվականներից, մեծ ծավալով շվեյցարական պանիր էինք արտադրում։ Շվեյցարական պանրի արտադրությունը սերնդեսերունդ փոխանցվել է մեզ»,- պատմում է «Դուստր Մելանյա» ընկերության տնօրեն Ռուբեն Հարությունյանը։